วิตกหนี้ยุโรปกดหุ้น-น้ำมันสหรัฐร่วง
ตลาดหุ้นสหรัฐปิดร่วง 48.96 จุดจากวิตกหั่นเครดิตประเทศยูโรโซน ด้าน น้ำมันลดลง 40 เซนต์
14 ม.ค. 2555

ตลาดหุ้นสหรัฐปิดร่วง 48.96 จุดจากวิตกหั่นเครดิตประเทศยูโรโซน ด้าน น้ำมันลดลง 40 เซนต์
ดัชนีดาวโจนส์ตลาดหุ้นนิวยอร์กปิดร่วงลง 48.96 จุด หรือ 0.39% มาที่ 12,422.06 จุด หลังจากที่ปรับขึ้น 21.57 จุดเมื่อวันพฤหัสบดี ดัชนี S&amp;P 500 ร่วงลง 6.41 จุด หรือ 0.49% มาที่ 1,289.09 จุด ดัชนี Nasdaq ติดลบ 14.03 จุด หรือ 0.51% มาที่ 2,710.67 จุด
นักวิเคราะห์ตลาดกล่าวว่า ตลาดหุ้นเผชิญแรงเทขายอย่างหนักโดยเฉพาะอย่างยิ่งในหุ้นกลุ่มการเงิน ในขณะที่ดาวโจนส์ดิ่งลงเกือบ 160 จุดจากรายงานที่ว่า สแตนดาร์ด แอนด์ พัวร์ส (เอสแอนด์พี) จะลดอันดับเครดิตระยะยาวของฝรั่งเศสและบางประเทศในยูโรโซนเมื่อวานนี้ ในขณะที่เอสแอนด์พีประกาศเครดิตพินิจเชิงลบต่อ 15 ประเทศเมื่อต้นเดือนธ.ค.
ทั้งนี้ รมว.คลังฝรั่งเศสได้ยืนยันก่อนปิดตลาดว่า อันดับเครดิต AAA ของฝรั่งเศสจะถูกปรับลด 1 ขั้น โดยต่อมาเอสแอนด์พีประกาศว่า จะปรับลดอันดับเครดิตของฝรั่งเศสลง 1 ขั้น จาก AAA สู่ AA+
ประเทศอื่นๆในยุโรป อาทิ อิตาลี, สเปน และโปรตุเกส อยู่ในรายชื่อที่อาจจะถูกปรับลดเครดิตเช่นกัน  การปรับลดอันดับเครดิตจำนวนมากทำให้นักลงทุนวิตก ในขณะที่ความต้องการหลีกเลี่ยงความเสี่ยงถ่วงตลาด
และจากเหตุผลดังกล่าวทำให้ ราคาน้ำมันยังคงร่วงลงต่อไปโดย ในช่วงปิดตลาดเมื่อคืนนี้ สัญญาน้ำมันดิบ NYMEX ส่งมอบเดือนก.พ.ติดลบ 40 เซนต์ หรือ 0.4% มาที่ 98.70 ดอลลาร์/บาร์เรล
ในลอนดอน น้ำมันดิบเบรนท์ส่งมอบเดือนก.พ.ร่วงลงเช่นกัน โดยปิดปรับลง 82 เซนต์ มาที่ 110.44 ดอลลาร์/บาร์เรล